text: Cathrin vinder strikkedysten 
  07 november 2015 kl. 14.17
  Hun er hurtig og omhyggelig - Cathrin Buron overbeviste fra første maske med sin kreativitet og teknik og er vinder af Den Store Strikkedyst 2015.
  Årets vinder af Den Store Strikkedyst er teknisk uangribelig. Men i finalen var hun også lidt heldig:
  - Jeg ville lave et hjerte med løbemasker på brudekjolens overdel, men jeg havde aldrig prøvet at bruge løbemasker på den måde før, forklarer den ærlige vinder, Cathrin Buron.
  Heldigvis løb maskerne lige nøjagtig den vej, som Cathrin Buron havde håbet på - og resultatet blev en brudekjole, der i den grad indfriede dommernes forventninger om høj kvalitet og nul fejl.
  
  